AAV เปิดครบ 25 เส้นทางบินในประเทศก.ค.นี้ พร้อมเพิ่มความถี่เที่ยวบิน
AAV เปิดครบ 25 เส้นทางบินในประเทศก.ค.นี้ พร้อมเพิ่มความถี่เที่ยวบิน
AAV เปิดครบ 25 เส้นทางบินในประเทศก.ค.นี้ พร้อมเพิ่มความถี่เที่ยวบิน
26 มิ.ย. 2563

นายสันติสุข คล่องใช้ยา ประธานเจ้าหน้าที่บริหาร สายการบินไทยแอร์เอเชีย เปิดเผยว่า ไทยแอร์เอเชียกลับมาให้บริการเส้นทางบินภายในประเทศแล้วตั้งแต่เดือน พ.ค.63 และได้เพิ่มความถี่เที่ยวบินอย่างต่อเนื่อง โดยเฉพาะในเดือน ก.ค.นี้ จะกลับมาให้บริการครบ 23 จุดหมายปลายทางแล้ว รวมถึงเส้นทางบินข้ามภาค เช่น เชียงใหม่ – หาดใหญ่ เชียงใหม่-พัทยา (อู่ตะเภา) หาดใหญ่-พัทยา (อู่ตะเภา) และขอนแก่น-หาดใหญ่ รวมทั้งสิ้น 25 เส้นทางบิน และมีเที่ยวบินให้บริการ 68 เที่ยวบิน (ไป-กลับ) ต่อวัน เพื่อกระตุ้นการเดินทาง ส่งเสริมภาคธุรกิจ
“เราเพิ่มความถี่เที่ยวบินในเส้นทางยอดนิยมมากขึ้น เช่น เชียงใหม่ 9 เที่ยวบินต่อวัน หาดใหญ่ 7 เที่ยวบินต่อวัน ขอนแก่น 5 เที่ยวบินต่อวัน ภูเก็ต 5 เที่ยวบินต่อวัน สอดคล้องกับความต้องการเดินทาง และพร้อมที่จะส่งเสริมการเดินทางท่องเที่ยวภายในประเทศอย่างเต็มที่ เพื่อให้เกิดการใช้จ่ายในภูมิภาคและทุก ๆ จังหวัดมากที่สุด”นายสันติสุข กล่าว
ด้านนายโทนี่ เฟอร์นานเดส ประธานเจ้าหน้าที่บริหาร กลุ่มสายการบินแอร์เอเชีย  เปิดเผยว่า กลุ่มสายการบินแอร์เอเชีย ทำยอดขายสูงสุด หลังจากกลับมาให้บริการบินอีกครั้ง โดยทำยอดขายทำลายสถิติ 41,000 ที่นั่งภายใน 1 วัน  (วันที่ 23 มิถุนายน 2563) ซึ่งเป็นสัญญาณที่ดีว่าความต้องการเดินทางทางอากาศได้เริ่มกลับมาแล้ว
สำหรับแอร์เอเชียเว็บไซต์มียอดคนเข้าใช้งานเติบโตขึ้น 170% โดยเส้นทางบินที่ได้รับความนิยมสูงสุด ได้แก่ โคตาคินาบาลู และกูชิง สู่กัวลาลัมเปอร์ ประเทศมาเลเซีย กรุงเทพ สู่ เชียงใหม่ และหาดใหญ่ ประเทศไทย มะนิลา สู่ แปร์โตปรินเซซา – ปาลาวัน และ ดาเวา ประเทศฟิลิปปินส์ เดลี สู่ ศรีนาการ์ และเบงกาลูรู สู่ ไฮเดอราบัด ประเทศอินเดีย จาการ์ตา สู่บาหลีและเมดาน ประเทศอินโดนีเซีย ด้านอัตราการขนส่งผู้โดยสารเฉลี่ยของกลุ่มสายการบิน อยู่ที่ประมาณ 50% โดยแอร์เอเชียมาเลเซีย มีอัตราการขนส่งผู้โดยสารสูงที่สุดที่ 70% ซึ่งเป็นอัตราการขนส่งสูงที่สุดภายหลังจากการกลับมาให้บริการบิน
ทั้งนี้สายการบินแอร์เอเชีย ได้รับผลตอบรับที่ดี โดยได้ออกบริการใหม่ ๆ ได้แก่  AirAsia Unlimited Pass ซึ่งได้เริ่มต้นขายไปแล้วที่ประเทศมาเลเซียก่อน บริการใหม่นี้ออกมาสอดคล้องกับนโยบายของรัฐบาลมาเลเซียที่ต้องการส่งเสริมการเดินทางภายในประเทศ และพร้อมจะขยายไปยังประเทศอื่นเร็ว ๆ นี้
นอกจากนี้ แอร์เอเชียยังได้เดินหน้ากระตุ้นการท่องเที่ยวภายในประเทศ  โดยการร่วมมือกับโรงแรมในจังหวัดต่าง ๆ เพื่อจัดทำแคมเปญส่งเสริมการขายให้ลูกค้าสามารถเดินทางได้ในราคาที่ประหยัดขึ้น โดยสามารถจองโรงแรมพร้อมตั๋วเครื่องบินในราคาพิเศษได้ทาง SNAP ซึ่งเป็นอีกหนึ่งช่องทางการจองของแอร์เอเชีย อีกทั้งยังมีโปรโมชั่นลดราคา 20% ให้กับทุกที่นั่งในทุกเส้นทางบินภายในประเทศมาเลเซีย